Cuneiform Tablet TC 3 269
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
ḫa-nu-nu DUMU MI-li-IŠTAR a-na lá-qé-ep DUMU IR iṣ-ba-at-ni-a-tí-ma um-ma ḫa-nu-nu a-na lá-qé-ep-ma 2-ší-ta ra-qá-tim SIG₅-tim a-na IR-dim a-bi₄-kà ša-zu-úz-tí-ma šu-ut ú-šé-bi-lá-šu-um-ma um-ma a-na-ku-ma ṭup-pí-i ša 1 ma-na KÙ.BABBAR ša ša-at-IŠTAR DAM a-šur-ták-lá-ku tal-pu-tù-ni šé-ṣí-a-am ṭup-pì-i iš-tí ša-at-IŠTAR ú-šé-ṣí-a-am iš-tù a-bu-kà i-mu-tù-ni a-li-kam-ma aṣ-ba-at-kà-ma um-ma a-na-ku-ma ṭup-pì-i ša iš-tí ša-at-IŠTAR a-bu-kà ú-šé-ṣí-a-ni dí-nam um-ma lá-qé-ep-ma ke-na ṭup-pá-am a-bi-i ú-šé-ṣí-a-ma i-na ta-ma-lá-ki ša a-bi₄-a ša-ki-in ḫa-ra-ni a-na za-al-pá ṭup-pá-kà i-na tù-a-ri-a a-da-na-kum me-er-ú ša-at-IŠTAR e-mu-qá-tám iṣ-bu-tù-ni-ma ṭup-pá-am e-mu-qá-tám e-ta-aṭ-ru-ni a-na a-wa-tim a-ni-a-tim kà-ru-um kà-ni-ìš TUR GAL i-dí-ni-a-tí-ma IGI GÍR ša a-šur ší-bu-tí-ni ni-dí-in IGI IR-ad-a-šur DUMU ší-a-im IGI a-šur-ma-lik DUMU a-zi-a IGI ša-ma-a DUMU PUZUR₄.IŠTAR a-na-aḫ-ì-li DUMU DUG-ṣí-lá-a-šur tap-pa-i-ni